‘เมเจอร์’เน้นผุด โรงหนังดิจิตอล
โพสต์ทูเดย์ &#8212; เมเจอร์ฯ ลุยขยายโรงหนังดิจิตอลเพิ่ม รับอุตสาหกรรมภาพยนตร์เตรียมเลิกระบบฟิล์ม สิ้นปีลั่นยอดขายตั๋วทะลุ 30 ล้านใบ เติบโตเท่าปีก่อน
22 ก.ย. 2552

โพสต์ทูเดย์ — เมเจอร์ฯ ลุยขยายโรงหนังดิจิตอลเพิ่ม รับอุตสาหกรรมภาพยนตร์เตรียมเลิกระบบฟิล์ม สิ้นปีลั่นยอดขายตั๋วทะลุ 30 ล้านใบ เติบโตเท่าปีก่อน
นายอนวัช องค์วาสิฎฐ์ รองประธานเจ้าหน้าที่บริหาร บริษัท เมเจอร์ ซีนีเพล็กซ์ กรุ้ป ผู้บริหารธุรกิจโรงภาพยนตร์เครือเมเจอร์ เปิดเผยว่า บริษัทจะมุ่งให้ความสำคัญการขยายสาขาโรงภาพยนตร์ระบบดิจิตอลมากขึ้น เพื่อรับกระแสอุตสาหกรรมภาพยนตร์ตลาดโลกในอนาคต ที่จะหันมาผลิตภาพยนตร์ดิจิตอลมากขึ้น จากเดิมที่เป็นระบบฟิล์ม โดยปัจจุบันบริษัทมีโรงภาพยนตร์ดิจิตอลทั้งสิ้น 17 สาขา แบ่งเป็นระบบดิจิตอล 3 มิติ 12 สาขา จากจำนวนโรงภาพยนตร์ทั้งสิ้น 46 สาขา และมี 360 โรงภาพยนตร์ (สกรีน)
ขณะที่การขยายสาขาโรงภาพยนตร์ระบบดิจิตอล 3 มิติ บริษัทมีความพร้อมที่จะพัฒนาโรงภาพยนตร์ที่มีอยู่ไปสู่ระบบดังกล่าว ด้วยยังมีฐานลูกค้ารองรับเช่นกัน แต่ไม่จำเป็นต้องเร่งลงทุนขยายสาขาโรงภาพยนตร์ดังกล่าว ด้วยโรงภาพยนตร์ 3 มิติ ยังเป็นตลาดขนาดเล็กมีสัดส่วนราว 3% จากมูลค่าตลาดรวมธุรกิจโรงภาพยนตร์ไม่ต่ำกว่า 5,000 ล้านบาท และมีจำนวนภาพยนตร์ 3 มิติที่ผลิตออกมาฉายยังมีน้อยอยู่ ซึ่งปีนี้มีหนัง 3 มิติ ประมาณ 6-7 เรื่องเท่านั้น และหากมีโรงภาพยนตร์ 3 มิติ จำนวนมากจะไม่สอดคล้องกับภาพรวมตลาดภาพยนตร์ แม้แนวโน้มในปัจจุบันผู้ประกอบการธุรกิจโรงภาพยนตร์เริ่มขยายสาขาโรงภาพยนตร์ 3 มิติมากขึ้นก็ตาม
“ภาพยนตร์ระบบ 3 มิติ ไม่ได้ชี้ทิศทางอุตสาหกรรมภาพยนตร์ เพราะเป็นตลาดที่เล็กมาก แต่หนังระบบดิจิตอลนั้นเชื่อว่าอนาคตจะมีมากขึ้น เพราะแนวโน้มการผลิตภาพยนตร์จากฟิล์มจะเปลี่ยนแปลงไป” นายอนวัช กล่าว
สำหรับภาพรวมบริษัทปีนี้ บริษัทคาดมียอดจำหน่ายตั๋วภาพยนตร์ทั้งปีเฉลี่ย 30 ล้านใบ ซึ่งจะเป็นการเติบโตในระดับทรงตัวเท่ากับปีที่ผ่านมา จากภาวะเศรษฐกิจและการเมืองกระทบกำลังซื้อและอารมณ์ด้านความบันเทิงของผู้บริโภค